Leikið var í átta liða úrslitum bikarkeppni kvenna í handbolta í gærkvöld. Nú er ljóst hvaða lið mætast í undanúrslitum í bikarkeppni bæði kvenna og karla.
Íslandsmeistarar KA/Þórs unnu stórsigur á Stjörnunni 28-23 í Garðabænum. Þá vann Valur þriggja marka sigur á ÍBV í Eyjum 24-21. Á Ásvöllum unnu ríkjandi bikarmeistarar Fram Hauka 29-25, og þá vann FH Víking 25-17.
Dregið var í undanúrslitin beint að leikjunum loknum í gærkvöld. Þar mætast Valur og Fram annars vegar og KA/Þór og FH hins vegar, en undanúrslitin verða þann 29. september næstkomandi. Dregið var í undanúrslitin hjá körlunum líka sem fara fram degi síðar. Þar mætast annars vegar Afturelding og Valur og hins vegar Fram og Stjarnan. Úrslitaleikirnir eru svo 2. október en allir undanúrslita- og úrslitaleikir í bikarkeppninni í handbolta verða sýndir beint á rásum RÚV. Í kvöld verður sýnt beint frá undanúrslitum kvenna í bikarkeppninni í körfubolta. Fjölnir og Njarðvík eigast við klukkan 17:55 og Valur og Haukar klukkan 19:50.
Alþjóðalyfjaeftirlitið, WADA, skoðar nú hvort taka eigi kannabis af bannlista hjá íþróttafólki. Þetta kemur í kjölfar þess að bandaríski spretthlauparinn Sha'Carri Richardson missti af Ólympíuleikunum í Tókýó eftir að hafa fallið á lyfjaprófi í júní. Richardson greindi síðar frá því að hún hafi notað efnið til að hjálpa sér í gegnum fráfall móður sinnar. Fjöldi hagsmunaaðila hefur í kjölfarið krafist þess að reglurnar verði endurskoðaðar þar sem ljóst þykir að kannabis geti ekki bætt frammistöðu íþróttafólks. Alþjóðalyfjaeftirlitið mun hefja endurskoðun á reglunum á næsta ári og efnið verður því enn á bannlista út árið 2022 hið minnsta.
Fyrsti leikdagur Meistaradeildar Evrópu í fótbolta var í gær. Chelsea hóf titilvörn sína með 1-0 sigri á Zenit. Bayern München valtaði yfir Barcelona 3-0, og Manchester United tapaði fyrir Young Boys frá Sviss 2-1, eftir að hafa komist 0-1 yfir með marki frá Cristiano Ronaldo í fyrri hálfleik